ኢትዮጵያና ግብፅ በውጭ ጉዳይ ሚኒሰትሮች ደረጃ እየተነጋገሩ ነው
– የኢፌዴሪ የውጭ ጉዳይ ሚኒስትር ዶ/ር ቴዎድሮስ አድሃኖም ከግብፁ አቻቸው ሞሃመድ ካመል አሚር ጋር እየተወያዩ ነው ።የውጭ ጉዳይ ሚኒስትሮቹ ከማለዳው ጀምረው የተወያዩ ሲሆን ፥ ውይይታቸውን ከሰዓት በኋላም ቀጥለዋል።ማምሻውንም ውይይት እንደሚያደርጉና የንግግራቸው ውጤት  በመጨረሻ  ለህዝብ ይፋ  እንደሚደረግ የሚኒስቴሩ ቃል አቀባይ አምባሳደር  ዲና ሙፍቲ ለፋና ብሮድካስቲንግ ኮርፖሬት ተናግረዋል ።ኢትዮጵያ  ለታላቁ የህዳሴ ግድብ  ግንባታ  መቀላጠፍ የወንዙን ተፈጥሯዊ አቅጣጫ  ካስቀየረች በኋላ  በአንዳንድ የግብፅ  ፖለቲከኞችና ባለሰልጣናት አፍራሽ  የሆኑና  የሁለቱን አገራት  ግኑኝነት የሚጎዱ አስተያየቶች ሲሰጡ መቆየታቸው ይታወሳል ።በምንም  መልኩ የግድብ ግንባታዋን ለሰከንድ እንኳን እንደማታቆም የገለፀችው ኢትዮጵያ በፖለቲከኞቹና ባለስልጣናቱ አስተያየት ላይ ግብፅ  ማብራሪያ  እንድትሰጣት በይፋ ጠይቃም ነበር ።ፋና ብሮድካስቲንግ እንደዘገበው አምባሳደር ዲና ሙፍቲም እንደገለፁት ፥ ግብፅ ማብራሪያውን ለመስጠት  የውጭ  ጉዳይ  ሚኒስትሯ ወደ አዲስ አበባ  እንዲመጡ በጠየቀችው መሰረት ነው ሞሃመድ ካመል አሚር ወደ መዲናችን የመጡት ።